[image: image1.png]— -1

34 JKHBOTA H IPOBJIEMHTE HA XOPATA C VEPEXKJJAHHS  IUIEBEH meapr 2007



ИЗГОТВЯНЕ НА СОЦИАЛНА ОЦЕНКА ПО ЧЛ. 12 ОТ ЗАКОНА ЗА ИНТЕГРАЦИЯ НА ХОРАТА С УВРЕЖДАНИЯ

Тази процедура има за цел да укаже реда за изготвяне на социална оценка на хората с увреждания, която заедно с медицинската експертиза на работоспособността служи за оценяване на увреждането (по смисъла на § 1, т. 1 от Закона за интеграция на хората с увреждания).

Съгласно чл. 12, ал. 1 ЗИХУ социалната оценка се извършва въз основа на медицинската експертиза и установява:

1. потребностите за рехабилитация;

2. възможностите за професионална реализация;

3. възможностите за социална интеграция.

Въз основа на получената социална оценка може да се изготви индивидуален план за интеграция на лицето с увреждане (чл. 12, ал. 3 ЗИХУ).

 Осъществяване на процедурата

І. Компетентен орган

Социалната оценка се извършва от консултативни комисии към дирекциите "Социално подпомагане" на Агенцията за социално подпомагане. Към една дирекция "Социално подпомагане" може да се създават повече от една консултативни комисии (чл. 13, ал. 2 ЗИХУ и чл. 7, ал. 3 от Правилника за прилагане на Закона за интеграция на хората с увреждания).

Консултативната комисия е постоянно действащ орган и се състои от председател, секретар и най-малко трима членове (чл. 7, ал. 1 ППЗИХУ).

Поименният състав на комисиите се утвърждава със заповед на директора на дирекция "Социално подпомагане" и включва:

- експерти от дирекция "Социално подпомагане", определени със заповед на директора й;

- представители на общината, определени от съответния кмет;

- експерт от дирекцията "Бюро по труда", определен от директора й (чл. 13, ал. 3 ЗИХУ).

Със заповедта, с която се утвърждава състава на комисията, се определят председателят и секретарят й (чл. 7, ал. 2 ППЗИХУ).

Комисията се свиква на заседание най-малко веднъж месечно от председателя си. Заседанията са редовни, ако на тях присъстват най-малко 2/3 от състава на комисията. При системно отсъствие на член от заседанията директорът на дирекция "Социално подпомагане" може да изиска от съответния орган, определил участника, да посочи друго лице за член на комисията (чл. 8, ал. 1-3 ППЗИХУ).

Всяко заседание на комисията се провежда по дневен ред, утвърден от председателя, който се изпраща на всеки член от комисията, заедно с материалите по него, най-малко 3 дни преди заседанието. По решение на всички присъстващи на заседанието лица от състава на комисията дневният ред може да бъде допълван и изменян при необходимост (чл. 8, ал. 4-6 ППЗИХУ).

По преценка на председателя на комисията на заседанията й могат да присъстват и лица извън нейния състав (чл. 8, ал. 7 ППЗИХУ).

Всяко лице с увреждане и/или негов упълномощен представител има право да присъства на заседанието, на което се извършва неговата социална оценка (чл. 8, ал. 8 ППЗИХУ).

ІІ. Лица, по чиято инициатива се извършва социална оценка

Право да поискат извършване на социална оценка имат лицата, изчерпателно изброени в чл. 12, ал. 2 ЗИХУ:

1. лицето с увреждане;

2. родителя (осиновителя), настойника или попечителя на лице с увреждане;

3. семейството на роднини, близки или приемно семейство, при което е настанено дете с увреждания.
/Продължението в следващия брой /
Великите българи

Има думи, които трудно вървят в сравнителна и превъзходна степен - "велик - по-велик - най-велик". Посредственоста с която се отнасяме към миналото си, с която го изсушаваме, обезличаваме и привеждаме към бледи схеми. Та защо пък да не погледнем малко по-сериозно. И то не толкова на миналото, колкото на образите, които са създадени в съзнанието, ако не на българския народ, то поне на участниците в допитването. Щото то, разбира се, претенции за задълбоченост и изчерпателност не може да има. Сред отговорилите са по-скоро млади, отколкото по-възрастни; по-скоро граждани, отколкото селяни; по-скоро образовани, отколкото необразовани; по-скоро хора, ако не заможни, то достигнали свободата да ползват компютър или мобилен телефон.

Има резултати, които отличават в положителен смисъл нашата класация от тази на други държави. 

В нея са включени немалко жени (15). По-малко, отколкото би се искало на феминистките, но повече, отколкото в Европа. В Германия са 12 (от тях две кралски особи), във Великобритания също 12 (четири кралски особи ), в Нидерландия също 12 (от тях три кралици). Галантна Франция е далеч назад - 8 (при това едната е полякинята Мария Склодовска Кюри), да не говорим за балканска Румъния - 6 (една кралица).

Няма друга държава от тези, в които са проведени допитванията, в които сред "великите" да е включен не само човек от друг етнос (това го има), но водач на партия, която, колкото и да се старае, все още не може да се отърси от етническите си одежди. Не е хрумнало на англичаните, да речем, да включат в своята класация Чарлс Парнел - водач на ирландската партия в парламента. Имената показват, че не са били прави тези, които са се съмнявали във възможността на "обикновения" човек да направи правилен избор. С малки изключения те следват канона, правилото, азбукарството. Има и някои изненади, които говорят за стройна организация на гласуване - да речем (без да оспорваме ни най-малко качествата му) учителят Юруков или Дънов. 

Имената показват и нещо друго. Че "великите" се създават от медиите, учебниците и художествената литература. И това се съзнава от властта. Не случайно рязката социална промяна, революцията, превратът започват с овладяването на медийни центрове, било те вестници (Октомврийска революция), радио (Германия, България на 9 септември), телевизия (всички съвременни преврати). Взелият властта после опитва да пренапише учебниците и по възможност да подаде морков на интелигенцията, и то най-вече творческата интелигенция. 

Само че медиите обикновено създават "велики" еднодневки. След като престанат да се мяркат по страниците на вестниците или екрана на телевизията, те отиват в сумрака на спомена. Най-ясно това личи при спортистите. Като изключим Дан Колов, останалите са наши съвременници, които или още се състезават, или съвсем наскоро са приключили състезателната си кариера и продължават да са активни в обществото. Медиите създават смехотворни "велики" от рода на Бойко Борисов или Волен Сидеров. Всъщност спортистите и политиците могат да спорят за първенство по най-бързо забравяне - къде е Валентин Йорданов - 7 пъти световен шампион в борба свободен стил. В този смисъл - къде е Жельо Желев? 

Учебниците и изкуството създават трайните образи. Да напомним, че преди да възкръсне във възрожденските учебници по история, цар Калоян бе дотолкова забравен от българите, че в ранното възраждане иконописци, трудещи се над иконата на св. Димитър Солунски и следващи византийския канон изписваха фигурата на прободения от светеца злодей, без да им хрумне, че това е българският цар Калоян. Ив. Вазов вкара в учебниците много от "великите" на националреволюционните борби. Вл. Димитров-Майстора изрисува христоматийния образ на българката.

Но и учебникарите не са всесилни. Четиридесет и пет години пропаганда не съумяха да вкарат героите на антихитлеристката комунистическа съпротива в съзнанието на отговарящите сега.Кои са запомнените политици на четирите прехода - след Освобождението, след Първата, след Втората световна война и след 1989 г. Стамболов, Стамболийски, Г. Димитров и Ив. Костов. Политици на твърдата ръка. За които демокрацията е лозунг, не цел на живота. Няма ги в паметта на отговорилите тези, които с всичките си недостатъци действително бяха по-демократично настроени като Константин Стоилов, като Петко Каравелов, като Александър Малинов. Няма го цар Петър, няма го Екзарх Йосиф.Класацията говори за предсказуемост. Внимателно втълпявана десетилетия наред. За неспособността на съвременника да отсее действително значимото у неговите съвременници. Да се усмихнем и да чакаме следващото допитване. След десет години. За да го сравним със сегашното.

Но без да имаме претенции да сме пророци, сме уверени, че и сега, и тогава "великият" българин без съмнение ще бъде Васил Левски. 
  Въпроси и отговори

Придружител съм на болната ми майка, която е със 100% инвалидност с чужда помощ. не мога да започна работа и не се осигурявам. възможно ли е това време да ми се счита за трудов стаж и имали някакъв член от кодекса за социално осигуряване ( КСО ) , който да облекчава положението на хората които се грижат за инвалиди и не могат да започнат работа. 

В Кодекса за социално осигуряване /КСО/ се посочва един от случаите, в които се зачита осигурителен стаж при пенсиониране, а именно: за осигурителен стаж при пенсиониране се зачита и времето, през което родител /осиновител/ или съпруг /съпруга/ са полагали грижи за инвалиди със загубена работоспособност над 90 на сто, които постоянно се нуждаят от чужда помощ, поради което не са били осигурени или не са получавали пенсия /чл.9, ал.6/. 

Тази разпоредба има характер на изключение от правилото за зачитане на осигурителен стаж, тъй като по принцип за осигурителен стаж се зачита времето, през което лицата упражняват трудова дейност и за което са били дължими или внесени осигурителни вноски. Поради тази причина разпоредбата е с ограничено приложение. 

Право на пенсия на лица, които са полагали грижи за инвалиди и поради тази причина не са могли да полагат труд през определен период от време, се въвежда с чл.92 от КСО и чл.7 от Наредбата за пенсиите и осигурителния стаж /НПОС/.

Министерският съвет по определени от него условия и ред в изключителни случаи може да отпуска персонални пенсии на лица, по отношение на които не са налице някои от изискванията на КСО, т.е. които не отговарят на изискванията за отпускане на какъвто и да е друг вид пенсия /чл.92 от КСО/.

Условията и редът, при които може да се отпуска този вид пенсия са определени в НПОС. Съгласно чл.7 от наредбата, персонални пенсии могат да се отпускат на лица, които:

- са навършили 65-годишна възраст;

- са полагали грижи в продължение на повече от 10 години за инвалиди - членове на техните семейства, с намалена работоспособност над 90 на сто, които постоянно се нуждаят от чужда помощ; за членове на семейството се считат съпругът, съпругата, както и техните възходящи и низходящи по права линия;

- имат осигурителен стаж най-малко три години и

- отговарят на изискванията за доход по чл.89, ал.1 от КСО, т.е. годишният доход на член от семейството да е по-малък от сбора на гарантирания минимален доход, установен за страната през последните 12 месеца преди искането за пенсия. Към този момент гарантирания минимален месечен доход е 40 лв., а при определяне на годишния доход за членове за семейството се считат съпругът и децата до 18-годишна възраст, ако не са встъпили в брак, както и децата над тази възраст, ако са неработоспособни, нямат други доходи и не са встъпили в брак.

Синовете и дъщерите, които се грижат за родители-инвалиди не попадат в кръга на лицата, на които се зачита осигурителен стаж при пенсиониране по чл.9, ал.6 от КСО, но те биха имали право на персонална пенсия по чл.92 от КСО, ако отговарят на посочените по-горе условия за това и не отговарят на изискванията за отпускане на никакъв друг вид пенсия.
как ще изглежда ЕС през 2010? 

“Лисабонска стратегия се разменя като шифър между малка група посветени, а всъщност е "най-човешката" политика, гарантираща, че "овцете няма да изядат хората".

Европейският съвет приема в Лисабон през март 2000 г. стратегия за развитие на Европейския съюз, която очертава нова роля в света за разширения Европейски съюз през 21 век. Европейският съюз трябва да се превърне в най-конкурентоспособната и динамична икономика на знанието в света, способна на устойчив икономически растеж, с повече и по-добри работни места и по-добра социална интеграция . Това трябва да е икономика, която да има постоянен потенциал за икономически растеж и за създаване на повече и по-добри работни места за своите граждани, като не позволява социална изолация на никого. По времето когато е изработена Лисабонската стратегия, наличието на силна европейска икономика, която да инициира откриването на нови работни места, без да подценява социалните и екологичните фактори и си поставя за цел да гарантира постоянен ръст и устойчиво развитие, както и социална справедливост, се приема за даденост. Бизнесът и гражданите трябва да имат достъп до евтина комуникационна инфраструктура на световно ниво. Необходимо е да се осигури всеки гражданин да има уменията за работа и живот в новото информационно общество: компютърни умения, чужди езици, технологична култура, предприемачески и социални умения. Ще се установи Европейска диплома за основни технологични умения, за да се популяризира дигиталната грамотност в Съюза.  Хората са основният актив на Европа и затова в новите условия не трябва да се допускат безработицата, социалната изолация и бедността. Страните членки трябва да са активни социални държави, които гарантират заплащане на труда, социално участие на всички и равнопоставеност на половете, както и предлагане на качествено здравеопазване. Развитието на малкия и средния бизнес е основен акцент в Лисабонската стратегия и затова в нея се посочва, че разходите за стартиране на бизнес и бюрокрацията, която го спира, трябва да се намалят, за да се създаде комфортна среда за развитието на малки и средни предприятия. 
Здравето или интересите са по-важни ?

 Министрите бойкотираха забраната за пушене на закрити обществени места, която предложи Радослав Гайдарски. След бурни дебати кабинетът отхвърли текстът в програмата на здравното министерство, който предвиждаше тютюнджиите да пафкат само в паркове и градинки. Заради пазарлъците по време на заседанието някои от членовете на кабинета дори предложили да не се приема наредбата. Ограниченията за тютюнопушене остават такива, каквито са и сега. Остават секторите за пушачи и непушачи в заведенията. Добре би било да има и отделни помещения.  По думите на министър Гайдарски съотношението между пушачи и непушачи сред министрите е 1:1. По време на заседанията пушачите палили цигари в отделна стаичка. Само четири страни в Европа са приели тотална забрана за пушене на обществени места. Правителството реши да не бъдем страна, която веднага да се включи в челото. Идеята е до три години 10% от пушачите да спрат цигарите. Новите мерки ще се въвеждат плавно и след дискусия в обществото. Така например пушкомите в офисите ще останат след референдум сред служителите.Зависимите от никотина ще намалеят след пълната забрана на цигарения дим . Правителството стартира национална програма за борба с никотиновата зависимост, съобразена с крутите мерки в Европа. Според нея тютюневият дим става табу за всички офиси, кръчми, ресторанти, барове и дискотеки. Най-рано след година.  Целта на програмата е до 2010 г. пушещите българи да станат с 10 на сто по-малко. България ще е една от първите европейски държави, които ще въведат пълна забрана за тютюнопушене. Има пари за изпълнение на националната програма за борба с никотиновата зависимост, . Според проекта до края на годината консултациите за отказване от цигарите ще бъдат безплатни. А как е във Франция?   Профилактиката е основната задача на Федерацията на френските кардиолози. Сърдечни специалисти правят разяснения пред електронните и печатните медии в национален мащаб. Всяка година има определен акцент. Миналата година темата беше "Сърцето на жените", а по-миналата - "Цигарите и тийнейджърите".  В училищата се виждат деца, които започват да пушат на 12 години. Статистиката показва, че повечето от никотинозависимите са момичета. Продават се френски цигари на по-ниски цени от тези на ЕС.Целта е да се вдигнат продажбите   макар че върху кутиите има страховити надписи за вредите. тютюнопроизводителите прибягват  до хитрост, за да повишат оборота си. Освен пакети от 20 цигари те започват да правят малки пакетчета с по 5 цигари. Те са по джоба на младите, носят се удобно. Половината от младите хора са запалвали цигара повече от един път. Всеки четвърти е станал постоянен пушач.   От втори февруари във Франция влиза в сила нов закон, според който е забранено да се пуши на всички публични места - гарите, летищата, в административните сгради, в офисите на частните фирми. И ако някой запали цигара, ще плати солена глоба - 60 евро. Директорът на съответната служба може да бъде подведен под съдебна отговорност.  

За жалост цигарите създават зависимост. Има начини да се лекуват - с лепенки, с лекарства. Но е вярна и приказката за обущаря, който носи най-лошите обувки. И с лекарите , които пушат е така  знаят много неща за доброто здраве, но не ги спазват.

